**Somalisk familie**

**Ibrahim. 47 år**

Ibrahim er kommet til Danmark som flygtning fra Somalia i 1994. Ibrahim var aktiv i politik og måtte flygte på grund af personlig forfølgelse, der førte til vold og trusler på livet. Ibrahim var fængslet i begyndelsen af 1994 og flygtede ud af landet kort tid efter løsladelsen.

**Opholdsgrundlag:** Dansk indfødsret. Fik ved ankomsten til Danmark ophold i henhold til udl. § 7.1.

**Familieforhold:** Gift som 23-årig med Khadija. Parret har 4 børn: Ayaan 20 år, Abdi 17 år, Mohammed 15 år, Maryan 12 år. Ibrahim har seks søskende, hvoraf 2 brødre fortsat bor i Somalia, mens hans søstre bor i hhv. Sverige og Canada. Hans far er død, men hans mor og én bror bor i DK. Ibrahim har telefonisk kontakt til familien i udlandet.

**Boligforhold:** Bor sammen med Khadija og de tre yngste børn i en 4-værelses lejlighed i Akacieparken i Valby ved København.

**Sprog:** Ibrahims modersmål er Somali, han taler flydende italiensk. I Danmark har Ibrahim gået på sprogskole, hvor han begyndte på modul 3, men måtte på grund af helbredsproblemer flyttes til traumehold.

**Uddannelse:** Ibrahim læste jura på universitetet i Mogadishu, men fik ikke færdiggjort sine studier, før han flygtede fra Mogadishu og senere ud af landet sammen med Khadija. I Danmark er han flere gange startet på uddannelsesforløb, som han aldrig har gjort færdig.

**Arbejde:** Ibrahim har efter sin ankomst til Danmark haft forskelligt ufaglært arbejde som taxachauffør og rengøringsassistent. Ingen af disse arbejdsforhold har varet længere end nogle få måneder.

**Økonomi:** Ibrahim og Khadija modtager kontanthjælp. Familiens økonomi er anstrengt pga. høj husleje, en række gældsposter og forpligtelser overfor familien i Somalia, som Ibrahim sender penge til i det omfang, det kan lade sig gøre. Ibrahims to brødre i Somalia har i perioder lagt økonomisk pres på ham for at bidrage med større beløb, end det har været muligt.

**Helbredsforhold:** Ibrahim har en række psykiske problemer, der har forfulgt ham siden han var fængslet i sit hjemland og blev udsat for vold og fysisk mishandling. Han lider af tilbagevendende mareridt, søvnproblemer og hukommelsesproblemer. Han stærk hovedpine, diffuse smerter i ryggen samt tilbagevendende depressive perioder, hvor han ikke har energi til at foretage sig ret meget. Ibrahim fik i efteråret 2011 diagnosen PTSD, og er i medicinsk behandling med flere slags antidepressiva. Ibrahim er i gang med et behandlingsforløb på DIGNITY, hvor han er tilknyttet et tværfagligt team.

**Interesser:** Deltager i perioder i forskellige praktiske og kreative aktiviteter på et aktivitetscenter for flygtninge. Centrets leder er uddannet ergoterapeut, og der er desuden tilknyttet en socialpædagog på deltid samt en række frivillige med forskellig faglig baggrund.

**Netværk:** Ibrahim kommer i en lokal somalisk mandeklub, når han har overskud til det. Desuden har han en god relation til Per, der er vicevært i boligselskabet, hvor han bor.

**Aktuel situation:** Aktuelt er Ibrahim bekymret over, at familien er 2 måneder bagud med huslejen og tænker en del på om de bliver smidt ud af lejligheden. Han har hørt, at sønnens kriminelle aktiviteter kan føre til at han og hustruen bliver sanktioneret, og det gør ham presset.

**Khadija 44 år**.

Kommet til Danmark som flygtning fra Mogadishu i Somalia i 1994. Flugten skyldtes, at ægtefællen Ibrahim blev forfulgt, udsat for vold og senere fængslet.

**Opholdsgrundlag:** Dansk indfødsret. Fik ved ankomsten til DK ophold i henhold til udl. § 7.1.

**Familieforhold:** Gift som 21-årig med Ibrahim, som hun har 4 børn med: Ayaan 20 år, Abdi 17 år, Mohammed 15 år, Maryan 12 år. Khadijas forældre lever som flygtninge i Kenya på grænsen til Somalia. De er gamle, og har ingen indtægt, hvorfor Khadija er meget bekymret for dem. Khadijas 2 brødre er døde, og hun har mistet kontakten til sin yngre søster. Khadija har en fætter og en kusine, der bor med deres familier i Aalborg.

**Boligforhold:** Bor sammen med Ibrahim og de tre yngste børn i en 4-værelses lejlighed i Akacieparken i Valby ved København.

**Sprog:** Khadijas modersmål er Somali. Hun har lært dansk og har bestået modul 1.

**Uddannelse:** Khadija har ingen uddannelse fra sit hjemland. I Danmark har hun taget en række kortere kurser i forbindelse med to ansættelser i en vuggestue. Hun taler både somalisk og dansk i vuggestuen, da mange af børnene har somalisk oprindelse.

**Arbejde:** Khadija har efter sin ankomst til Danmark haft forskelligt ufaglært arbejde. For fire år siden fik hun fast arbejde, først køkkenmedhjælper og senere som pædagogmedhjælper i en vuggestue i Valby. For et år siden blev hun sygemeldt og senere afskediget på grund af sygdom.

**Økonomi:** Ibrahim og Khadija modtager kontanthjælp. Familiens økonomi er anstrengt pga. høj husleje, en række gældsposter og forpligtelser overfor familien i Somalia, som de sender penge til i det omfang, det kan lade sig gøre.

**Helbredsforhold:** Khadija har helbredsmæssige problemer som følge af, at hun blev omskåret som barn (type: infibulation) Problemerne er tiltaget i de seneste år. Khadija har kronisk blærebetændelse og tilbagevendende, alvorlige underlivsbetændelser. Hun er meget generet af underlivssmerter og vandladningsproblemer. De mange sygeperioder og medicineringen betyder, at Khadija er kronisk træt. Khadija er i behandling på gynækologisk obstetrisk afdeling på Hvidovre Hospital.

**Interesser:** Khadija interesserer sig meget for madlavning og er aktiv i Akacieparkens madklub, når hun har overskud til det. Hun deltager i sociale arrangementer i boligområdet, så ofte hun kan.

**Netværk:** Khadija har et par veninder fra jobbet som køkkenmedhjælper. Desuden er hun tæt knyttet til sin familie.

**Aktuel situation:** Khadija bekymrer sig for sønnen Abdi og for sine forældre og søster. Hun tænker meget på familiens økonomi.

**Ayaan 19 år**

Ayaan er Ibrahims og Khadijas ældste datter. Khadija var gravid med Ayaan under flugten, og Ayaan er født kort efter parrets indrejse i Danmark.

**Opholdsgrundlag:** Dansk indfødsret.

**Familieforhold:** Ayaan flyttede som 18-årig sammen med kæresten Hassan, som er et år ældre end hende. Ayaan og Hassan kender hinanden fra Akacieparken, hvor de begge er vokset op. Ayaans forældre var kritiske over for at Ayaan flyttede sammen med Hassan, men Ayaan insisterede på at flytte, da hun ’ikke kunne holde ud at bo hjemme mere’. Parret er nu blevet gift – især på grund af forældrenes insisteren. Ayaan kommer dagligt i sit barndomshjem, hvor hun hjælper sin mor med det huslige.

**Boligforhold:** Bor sammen med sin ægtefælle Hassan på et lejet værelse hos en enlig kvinde på Valby Langgade, ikke langt fra Ayaans forældre og søskende. De har fået mange advarsler fra udlejer pga. støj: Hassan hører høj musik og har ofte mange venner på besøg. Hassan og Ayaan skændes tit om økonomien. Efter at Ayaan er blevet gravid leder parret efter en større bolig.

**Sprog:** Ayaan er tosproget. Hun taler, men kan ikke skrive, somali. Hun taler, læser og skriver flydende dansk.

**Uddannelse:** Ayaan har afsluttet 10. klasse på den lokale folkeskole – med gode karakterer. Ayaan er i gang med at tage en HG på CPH West i Ballerup, klarer sig rigtig godt (udelukkende 10- og 12-taller) og går på grundforløbets sidste år. Efter sommer vil hun gerne have en elevplads på et kontor. Hun har på det seneste haft svært ved at koncentrere sig i undervisningen.

**Arbejde:** Tilkaldevagt i 7eleven.

**Økonomi:** Ayaan får SU og supplerer med indtægter fra 7eleven, hvor hun i gennemsnit får udbetalt 2000 kr. pr. mdr. Økonomien er stram.

**Helbredsforhold:** Ayaan har et godt fysisk helbred, men føler sig for tiden psykisk presset.

**Interesser:** Ayaan holder meget af at læse romaner.

**Netværk:** Ayaan har studiekammerater og er vellidt i klassen. Hun har mange bekendte og et par nære veninder, som hun kan betro sig til.

**Aktuel situation:** Ayaanhar for tiden koncentrationsbesvær i skolen. Problemerne startede, da hun fandt ud af, at hun var gravid (er i 4. måned) og Hassan samtidig blev varetægtsfængselet. Ayaan føler, at Hassans mor og søstre blander sig i deres liv.

**Hassan, 20 år**

Hassan er født i Danmark af somaliske forældre.

**Opholdsgrundlag:** Dansk indfødsret.

**Familieforhold:** Hassan er gift med Ayaan. Ayaan og Hassan kender hinanden fra Akacieparken, hvor de begge er vokset op. Hassans far er torturoverlever, og Hassan har gennem barndommen oplevet faderens meget svingende humør. For 5 år siden udrejste Hassans far til Sverige, og Hassan har kun set ham en enkelt gang siden. Hassans mor og to yngre søstre bor fortsat i Akacieparken.

**Boligforhold:** Bor sammen med ægtefællen Ayaan på et lejet værelse hos en enlig kvinde på Valby Langgade, ikke langt fra sin mor og to søstre.

**Sprog:** Hassan er tosproget, taler somali og dansk lige godt – men har problemer med både læsning og skrivning på begge sprog.

**Uddannelse:** Hassan er gået ud af skolen efter 9. klasse. Han havde en del fravær, og fik ikke taget afgangsprøven.

**Arbejde:** Hassan er i et aktiveringsforløb gennem Jobcentret.

**Økonomi:** Hassan modtager kontanthjælp som udeboende. Fra årsskiftet blev hans kontanthjælp reduceret på grund af Ayaans indtægter og deres giftermål. Hassans økonomi er desuden presset på grund af hans forbrug af stoffer – især hash og amfetamin.

**Helbredsforhold:** Hassan begyndte at ryge hash i en tidlig alder, og forbruget eskalerede da hans far flyttede. Han er startet i behandling i et misbrugscenter, og er tilknyttet psykiatrisk afdeling efter en kortvarig psykotisk episode. Han vil gerne ud af sit misbrug, men han har det meste af sit netværk i misbrugsmiljøet, og tror ikke, at der er nogen fremtid for ham i forhold til uddannelse og arbejde. Han taler ikke med nogen om, hvor svært han har det – det er jo hans egen skyld, mener han.

**Interesser:** Hassan er meget interesseret i musik og computerspil.

**Netværk:** Hassans netværk består af hans familie og venner fra misbrugsmiljøet.

**Aktuel situation:** Hassan har en del venner, der er kendt af politiet – nogle af dem for bandekriminalitet. Han har ind i mellem solgt hash/khat for at finansiere sit eget forbrug, og har i den forbindelse været i politiets søgelys. Ayaan vil have, at han skal stoppe med at se disse venner, og det har ført til mange skænderier. Hassan er nu blevet varetægtsfængslet, mistænkt for stofhandel, efter at han blev pågrebet med stoffer på sig.

**Abdi 17 år**

Søn af Ibrahim og Khadija.

**Opholdsgrundlag:** Dansk indfødsret.

**Familieforhold:** Bor sammen med sine forældre og to mindre søskende.

**Boligforhold:** Deler værelse med sin lillebror.

**Sprog:** Dansk og somali.

**Uddannelse:** Forlod folkeskolen efter 9 klasse. Brød sig ikke om at gå i skole og har gennem årene haft meget fravær. Abdi er svært ordblind, har ingen lyst til at fortsætte i uddannelsessystemet.

**Arbejde:** Abdi har siden han var 13 haft småjobs ved en købmænd og kiosker i nærområdet. Aktuelt har han ikke noget arbejde. Han vil gerne tjene penge, og havde engang en drøm om at eje en cykelforretning.

**Økonomi:** Ingen indtægt. Har lånt penge – sms-lån og private lån. Det bekymrer Abdi, at han skylder penge til ”de forkerte”. Er begyndt at modtage trusler fra tidligere ”venner”, fordi han ikke kan tilbagebetale gælden.

**Helbredsforhold:** Abdi har svært ved at sove, og ofte falder han først i søvn ud på morgenstunden, hvorfor han sover til over middag hver dag. Han har ofte mareridt, og den ujævne søvn betyder, at han næsten altid føler sig træt. Hans læge har henvist ham til udredning på en søvnklinik, men han tror ikke rigtigt på at han kan få hjælp, og er derfor ikke mødt op til undersøgelserne.

**Interesser:** Var som barn meget optaget af cykling og cykler, men opgav denne interesse, da han i nogle år var en del af en gruppe drenge fra bandemiljøet. Er begyndt at komme en del i den lokale moske.

**Netværk:** Har primært sit netværk blandt en gruppe unge mænd, han har lært at kende i moskeen.

**Aktuel situation:** Abdi mener ikke, at man har en chance i det danske samfund, når man er somalier. Har tidligere været en del af bandemiljøet. Da Abdi var 16 blev han idømt ungdomssanktion: Først et kortere ophold på en sikret institution, dernæst på en åben døgninstitution. Han er nu under ambulant tilsyn af en kontaktperson. Han er ude af bandemiljøet og er begyndt at komme i den lokale moske. Abdi synes, at han skal betale tilbage for det ”lort” han har lavet. Han taler om at tage til Syrien og kæmpe for ”en retfærdig verden”, hvilket hans familie vender sig kraftigt imod. Der er gnidninger mellem ham og Hassan, idet Abdi mener, at Hassan er ’kafir’ på grund af sit misbrug. Abdi forlader lejligheden når Hassan og Ayaan er på besøg.

**Mohammed 15 år**

Søn af Ibrahim og Khadija.

**Opholdsgrundlag:** Dansk indfødsret.

**Familieforhold:** Bor sammen med sine forældre og to søskende.

**Boligforhold:** Deler værelse med sin storebror.

**Sprog:** Dansk og somali.

**Uddannelse:** Velfungerende i skolen, er fagligt på niveau med sine klassekammerater, går i 9. klasse i den lokale folkeskole.

**Arbejde:** Fritidsjob i Netto – flaskesortering og rengøring.

**Økonomi:** Betaler en del af lønnen fra Netto hjemme.

**Helbredsforhold:** Sund og rask. I forrige uge blev han tacklet under en kamp, og det resulterede i, at han venstre korsbånd sprang. Han tager en del smertestillende medicin, og kan ikke længere komme op af trappen til 5. sal. Afventer dato for operation. Abdi skal derfor hjælpe Mohammed med at komme ud af boligen.

**Interesser:** Har spilletfodbold i 3 år to gange om ugen i den lokale fodboldklub. Han kan desuden lide at spille computer-spil med venner.

**Netværk:** Har mange venner, bl.a. fodboldvenner og venner fra skolen.

**Aktuel situation:** Ingen særlige problemer, hjælper forældre, men bekymrer sig meget om sin storebror. Han føler et stort ansvar for familien. Fodboldvenner snakker meget om efterskole, Mohammed vil meget gerne på en sportsefterskole i 10. klasse, og hans fodboldtræner har sagt, at det ville være rigtig godt for ham. Han er bekymret for om forældrene har råd, og om hans familie kan klare sig uden ham i et helt år. Mohammed drømmer om at blive professionel fodboldspiller. Han overvejer også gymnasiet, og har nogle gange talt med onkel Moosa om hans arbejde som ingeniør.

**Maryan 12 år**

Yngste datter af Ibrahim og Khadija.

**Opholdsgrundlag:** Dansk indfødsret.

**Familieforhold:** Bor sammen med forældrene og de to brødre.

**Boligforhold:** Har eget værelse.

**Sprog:** Dansk og somali.

**Uddannelse:** Er tilmeldt 5. klasse i den lokale folkeskole, men har ikke været i skole i 3 måneder. Er blevet passet af farmor inden skolestart.

**Arbejde:**

**Økonomi:**

**Helbredsforhold:** Maryan er fysisk sund og rask, men har i det seneste år udviklet angst for at gå i skole, og på det seneste ligeledes angst for at forlade hjemmet. Det startede med en sygeperiode efter et benbrud (fald på cykel). Efter dette klagede Maryan over hovedpine og mavepine, og ville ikke i skole. Har været igennem en række undersøgelser der viser, at hun ikke fejler noget fysisk. Hun er nu i et ambulant udredningsforløb på Børne- og ungdomspsykiatrisk Center på Bispebjerg Hospital. Der er mistanke om at Maryan er sekundært traumatiseret.

**Interesser:** Tegning, maling, kreative aktiviteter.

**Netværk:** Maryan mener ikke selv, at hun har venner. Hun helst vil være alene, og synes ikke at hun har behov for at være sammen med andre børn.

**Aktuel situation:** Maryan har været igennem en række undersøgelser der viser, at hun ikke fejler noget fysisk. Hun er nu i et ambulant udredningsforløb på Børne- og ungdomspsykiatrisk Center på Bispebjerg Hospital. Der er mistanke om at Maryan er sekundært traumatiseret. Maryan savner sin søster meget, de har tidligere boet på værelse sammen, og Ayaan har taget sig meget af hende, fordi mor tit er træt.

**Moosa 55 år**

Storebror til Ibrahim. Indrejst til Danmark som flygtning i 1996 sammen med sin mor, Fadumo. Flugten gik over Etiopien.

**Opholdsgrundlag:** Permanent opholdstilladelse i henhold til udl. § 7.2 og § 11.

**Familieforhold:** Moosa er gift med Halima. Sammen har de 3 børn: Hawa 10 år, Ahmed 8 år og Nuur 6 år.

**Boligforhold:** Bor i eget 4 værelses rækkehus i en forstad til København.

**Sprog:** Taler, læser og skriver somali, italiensk og dansk. Derudover taler han lidt engelsk. Har bestået sprogskolen modul 3.

**Uddannelse:** Uddannet ingeniør i Somalia. Læst på DTU, ingeniør i DK.

**Arbejde:** Ansat hos FL Schmith, udstationeret i flere omgange.

**Økonomi:** God indtægt fra FL Schmidt. Familiens økonomi er aktuelt presset på grund af hustruens indtægtsnedgang. Moosa sender en del penge hjem til hustruens familie i Somalia.

**Helbredsforhold:** Sund og rask.

**Interesser:** Teknik, biler, vedligeholdelse af familiens rækkehus.

**Netværk:** God kontakt med en del kolleger og naboer. Tilbringer meget tid med sin egen og sin brors familie samt sin mor.

**Aktuel situation:** Moosa skal snart udstationeres igen. Han er imidlertid bekymret for Halimas helbred og for, hvordan familien skal klare sig uden ham. I tilfælde af udstationering vil Halima have brug for støtte i hjemmet, og Moosa tror ikke, at Ibrahim og Khadija har overskud til at hjælpe.

**Halima 38 år**

Gift med Moosa. Familiesammenført fra Etiopien, opvokset i Somalia.

**Opholdsgrundlag:** Permanent ophold i henhold til udl. § 9.1 + 11.

**Familieforhold:** Gift med Moosa, som hun har 3 børn med; Hawa 10 år, Ahmed 8 år og Nuur 6 år. Halimas forældre og 4 brødre bor i Somalia. Halima har et godt forhold til sin svigermor, som hjælper hende meget. Hawa hjælper også i stigende grad med husholdningen.

**Boligforhold:** Bor i 4 værelses rækkehus.

**Sprog:** Somali, dansk.

**Uddannelse:** Uddannet sosu-assistent. Har bestået sprogskolen modul 2.

**Arbejde:** Ansat på Herlev Hospital siden 2012. Står overfor at blive fyret på grund af sygdom.

**Økonomi:** Sygedagpenge. Halima sender penge til sine forældre i Somalia. Forældrene er syge, og kan ikke forsørge sig selv. Det er svært for Halimas brødre at forsørge både forældrene og deres egne familier.

**Helbredsforhold:** Halima har været udsat for et trafikuheld for 3 måneder siden. Er pt. delvist lammet i højre ben, og lider af symptomer, der tyder på piskesmæld. Går til genoptræning, men det er uafklaret, hvilket fremtidigt funktionsniveau Halima kan opnå. Har pt ansøgt om hjælpemiddel i form af kørestol samt hjælp til merudgifter.

**Interesser:** Madlavning, film.

**Netværk:** Primært sin familie og svogerens familie. Halima har også nogle veninder fra sin tid på sprogskole og fra sin arbejdsplads.

**Aktuel situation:** Halima er meget præget af de helbredsmæssige følger af trafikulykken, og af bekymringerne for fremtiden og familiens økonomi. Hun har svært ved at klare dagligdagen i hjemmet.

**Hawa 10 år**

Ældste datter af Moosa og Halima.

**Opholdsgrundlag:**

**Familieforhold:** Bor sammen med sine forældre og to søskende.

**Boligforhold:** Deler værelse med lillesøsteren.

**Sprog:** Dansk og somali.

**Uddannelse:** Velfungerende i 4. klasse

**Arbejde:**

**Økonomi:**

**Helbredsforhold:** Sund og rask.

**Interesser:** Musik. Går i SFO.

**Netværk:** Har mange veninder fra skole, SFO og nærmiljø.

**Aktuel situation:** Efter Halimas ulykke har Hawa fået mange flere pligter i hjemmet, og er glad for at kunne hjælpe sin mor. Hun kan derfor ikke altid være sammen med veninderne, når hun har lyst .

**Ahmed 8 år**

Søn af Moosa og Halima.

**Opholdsgrundlag:**

**Familieforhold:** Bor sammen med forældre og to søstre.

**Boligforhold:** Har eget værelse.

**Sprog:** Dansk og somali.

**Uddannelse:** Går i 2. klasse på lokal folkeskole i Herlev. Kan ikke følge med fagligt, da han er meget urolig i timerne. Har mange konflikter med såvel voksne som børn. Disse har ved flere gange været fysiske. Har støttelærer, som han har en dårlig kontakt til. Er blevet passet hjemme hos bedstemor Fadumo, indtil han startede i børnehaveklasse.

**Arbejde:**

**Økonomi:**

**Helbredsforhold:** Har for nylig fået diagnosen ADHD, og er i behandling med Ritalin gennem familiens læge. Er ikke i anden behandling. Han døjer desuden en del med blærebetændelse og nedsat appetit.

**Interesser:** Fodbold, er tilmeldt lokal klub. Han elsker fodbold, og spiller på hold ca. 2 gange om ugen. Han spiller også meget fodbold i fritiden. Går i SFO.

**Netværk:** Har et par jævnaldrende venner fra skolen og fodboldklubben. Tilbringer en del tid sammen med sin fætter Mohammed, som han ser meget op til.

**Aktuel situation:** Ahmed er meget udadreagerende overfor andre børn, inklusiv sine søskende. Særligt går det udover Nuur, som han føler, får særbehandling.  Forældrene er i tvivl om diagnosen, og om de skal fortsætte med Ritalin-behandlingen. Ahmed er tæt knyttet til sin far, og er roligere når han er hjemme.

**Nuur 6 år, født 2007**

Datter af Moosa og Halima.

**Opholdsgrundlag:**

**Familieforhold:** Bor sammen med sine forældre og to søsken.

**Boligforhold:** Deler værelse med storesøster.

**Sprog:** Somali og (lidt) dansk. Har ikke gået i børnehave, men er blevet passet hjemme af sin farmor.

**Uddannelse:** Går i børnehaveklasse og opleves af klasselæreren som velfungerende og alderssvarende. Går ikke i SFO.

**Arbejde:**

**Økonomi:**

**Helbredsforhold:** Er noget overvægtig.

**Interesser:** Tegning, kreative hjemmesysler sammen med farmor.

**Netværk:** Har et par veninder i klassen, og leger udenfor skoletiden mest med sig selv og en enkelt pige fra vejen. Går ikke i SFO, men passes om eftermiddagen af sin farmor Fadumo, som hun er glad for.

**Aktuel situation:**

Nuur har fortalt til sin søster, at de andre piger i klassen driller hende med hendes overvægt.

**Fadumo 69 eller 70 år**

Mor til Ibrahim og Moosa. Kom til Danmark sammen med Moosa.

**Opholdsgrundlag:** Permanant opholdstilladelse §

**Familieforhold:** Ægtefælle død. 8 børn, hvoraf 2 er døde. 2 sønner bor fortsat i Somalia, 1 datter bor i Sverige og 1 datter bor i Canada. Har sønnerne Ibrahim og Moosa er i DK.

**Boligforhold:** Bor sammen med Moosa og Halima.

**Sprog:** Taler kun lidt dansk.

**Uddannelse:** Ingen skolegang – analfabet.

**Arbejde:** Har ikke haft arbejde.

**Økonomi:** Brøkpension.

**Helbredsforhold:** Har gigtrelaterede smerter i ryggen og begyndende slidgigt i den ene hofte. I behandling med gigtmedicin. Har mange smerter.

**Interesser:** Familie, børnebørn – især øjestenen Nuur

**Netværk:** Familien

**Aktuel situation:** Fadumo er konstant bekymret for sine voksne børn – især de, der stadig bor i Somalia. Taler næsten dagligt i telefon med datteren i Sverige, som også kommer og besøger familien et par gange om året. Halima og Fadumo har et fint forhold, og samarbejder meget om hjemmet. Især efter trafikulykken, hvor Fadumo har overtaget en stor del af de hjemlige gøremål og omsorgen for børnene. Hun er glad for at være til hjælp, men smerterne er et stort problem, hvilket hun holder for sig selv.